Þingræður haldnar á Alþingi Íslendinga

Félmrh. (Stefán Jóh. Stefánsson) : Þetta litla frv. þarf lítilla skýringa við fram yfir þær, sem eru í grg. Ástæðan fyrir því, að þetta frv. er komið fram, er út af bréfi skattstjórans í Reykjavík, dags. 21. maí þ. á., þar sem hann fer fram á, að hann verði leystur undan því að vera formaður niðurjöfnunarnefndar, og færir til þess ástæður í bréfi sínu. Enn fremur hefur skattstjóri ritað borgarstjóranum í Reykjavík bréf, sem er um sama efni, og leggur borgarstjóri og bæjarráð til, að framvegis verði niðurjöfnunarnefnd kosin hlutfallskosningu af bæjarstjórn. Ráðuneytið taldi ekki rétt að þröngva skattstjóra til að gegna þessu starfi ásamt skattstjórastarfinu, enda eru rökin, sem hann færir fyrir máli sínu, eðlileg. Þess vegna er þetta frv. hér komið fram eftir beiðni félmrn., og vona ég, að hv. Alþ. taki til greina ástæður þær, er skattstjóri kemur fram með. Félmrn. fannst ekki rétt að gera breyt. á þessu nema í Reykjavík, af því Reykjavík er langumfangsmest á þessu sviði, og taldi ekki þörf á breyt. annars staðar: Ég vænti þess, að hv. d. taki vel undir þetta frv. og hraði því, svo afgreiðslu þess verði lokið á þessu aukaþingi, er nú situr, því það er nauðsynlegt að fá úr þessu skorið áður en niðurjöfnun hefst aftur á næsta ári, og enn fremur mundi, ef þessi breyt. fengist í gegn, þurfa að kjósa niðurjöfnunarnefnd á síðari fundi bæjarstj. í nóv. þ. á.

Frsm. (Ingvar Pálmason) : Þó að allshn. flytji þetta frv., eins og getið er um í upphafi grg. þess, þá hefur n, samt ekki bundið sig í öllum atriðum við það. N. játar, að rök þau, sem skattstjórinn í Reykjavík færir fyrir því að vera leystur undan þessu starfi, séu að vísu eðlileg, en virtist, að með þessari breyt. væri sá ljóður á ráði, að Reykjavík verður þar með slitin út úr því kerfi, sem ákveðið er í 1. um þessi mál. Í öllum kaupstöðum landsins er gert ráð fyrir, að formaður skattan. sé í niðurjöfnunarn., og er þetta eðlilegt og nauðsynlegt, því tæplega er hægt að búast við, að niðurjöfnun fari fram nema í samstarfi við. skattan., og hlýtur að vera meiri nauðsyn á þessu í Reykjavík heldur en í öðrum kaupstöðum landsins, því að í Reykjavík er svo gífurlegur fjöldi þeirra, er telja fram til skatts. N. telur því nauðsynlegt að fá frest til að athuga málið milli 2. og 3. umr. þess og gera á því breyt. En n. hefur fullan skilning á, að rök skattstjórans séu mikilvæg, en ég get hugsað, að stofnun eins og skattstofan sé svo liði skipuð, að ekki þurfi að slíta þetta úr tengslum. - Ég vildi láta þetta koma fram, til þess að fyrirbyggja misskilning, þó breyt. komi frá allshn. Öll n. er sammála um, að athuga beri frv. vel áður en ákvörðun er tekin um það að slíta þau tengsl, er að framan er getið.



Ég skil vel, að hæstv. ríkisstj. skuli leggja þetta frv. hér fram, eftir að skattstjóri hefur beðizt lausnar á þessu starfi, en mér finnst, að allir möguleikar hafi ekki verið athugaðir hér, og vil ég í því sambandi segja, að rök þau, er skattstjóri færir fyrir máli sínu, eru sérstaklega bundin við s. 1. vetur. Af sérstökum ástæðum bar störf niðurjöfnunarn. og skattan. að á sama tíma þá, en venjulega er því ekki þannig varið. Þess vegna á að taka lausnarbeiðni skattstjóra til greina með þetta sjónarmið fyrir augum. Ég get látið í ljós þá skoðun, að ég tel alveg óforsvaranlegt að slíta í sundur tengslin milli niðurjöfnunarn. og skattstofunnar. Milli þessara tveggja stofnana þarf að vera mjög náið samstarf, niðurjöfnunarn. þarf beinlínis að starfa í skattstofunni. Ég ætla ekki að rekja, hvernig það yrði, ef menn, sem ekkert þekkja til þessara mála, færu að jafna niður hér í Reykjavík, en það yrði án efa mjög slæmt. Ég viðurkenni, að vel geti farið svo, að það beri að sama brunni með annríki skattstjórans í vetur eins og í fyrravetur, vegna þeirrar skattalagabreytingar, sem án alls efa verður gerð í vetur, þar sem breyt. í fyrra var aðeins gerð til eins árs. - Þó skattstjóri geti oft gegnt báðum embættunum, þá er það ekki alltaf þannig, en ég vil breyta þessu þannig, að skattstjóri verði áfram formaður niðurjöfnunarn., en að honum verði gefið umboð til að setja 1 fulltrúa sinn fyrir sig á öðrum hvorum staðnum. Nú er ekki gert ráð fyrir í skattal., að skattstjóri hafi fulltrúa, en því mætti bæta í skattal., að auk þess, sem skattstjóri sé skipaður, þá sé um leið skipaður skrifstofustjóri, og skattstjóra sé gefin heimild til þess í útsvarsl. að láta hann mæta fyrir sig eftir þörfum. En að slíta þetta tvennt úr tengslum finnst mér ómögulegt. Ég vil biðja hv. n. að athuga þetta vel, því að illa getur farið, ef óvanir menn fara að jafna niður útsvörum í Reykjavík án þess að styðjast við þær upplýsingar, sem eru í skattstofunni. Það verður áreiðanlega eitthvað sagt um útsvörin þá.